সল্টলেকের একটি অভিজাত শপিং মলের চারতলা থেকে রহস্যজনকভাবে পড়ে গিয়ে গুরুতর আহত ১৭ বছর বয়সি এক কিশোর। নিছক দুর্ঘটনা, আত্মহত্যার চেষ্টা, নাকি তাকে কেউ ঠেলে ফেলে দিয়েছিল— তা এখনও স্পষ্ট নয় তদন্তকারীদের কাছে।
বুধবার বিকেলে ওই মলের ‘ট্রাম এরিয়া’র দিকে ভারী কিছু পড়ার শব্দ পেয়ে ছুটে গিয়েছিলেন এক নিরাপত্তারক্ষী। তিনি দেখেন, সল্টলেকেরই একটি বেসরকারি স্কুলের ইউনিফর্ম পরা এক কিশোর রক্তাক্ত অবস্থায় পড়ে রয়েছে। সঙ্গে সঙ্গে তাকে বিধাননগর মহকুমা হাসপাতালে নিয়ে যাওয়া হয়। এদিন সন্ধ্যায় স্থানীয় একটি বেসরকারি হাসপাতালে তাকে স্থানান্তরিত করা হয়েছে। ঘটনার তদন্ত শুরু করেছে বিধাননগর উত্তর থানার পুলিশ।
স্থানীয় সূত্রের খবর, এদিন দুপুরে শপিং মলের চারতলার ‘ফুড কোর্টে’র একটি টেবিলে বসে থাকতে দেখা গিয়েছিল দ্বাদশ শ্রেণির পড়ুয়া ওই কিশোরকে। ফুড কোর্টের নিরাপত্তারক্ষী কুরুপালা রমেশ রাও জানিয়েছেন, ওই কিশোরকে তিনি একাই বসে থাকতে দেখেছিলেন। তাঁর কথায়, ‘‘কিছুক্ষণ পর অন্য কাজে ব্যস্ত হয়ে পড়ায় আর খেয়াল করিনি।’’
যে জায়গা থেকে ওই কিশোর পড়ে গিয়েছে বলে মনে করা হচ্ছে, সেখানে উঁচু রেলিং থাকায় দুর্ঘটনাবশত পড়ে যাওয়ার সম্ভাবনা ক্ষীণ বলেই মনে করছেন তদন্তকারীরা। ওই কিশোরকে কেউ ঠেলে ফেলে দিয়েছিল, নাকি সে নিজেই পড়ে যায় তা জানার চেষ্টা করছেন তদন্তকারীরা। তবে, ওই জায়গায় সিসিটিভি না থাকায় সমস্যায় পড়েছে পুলিশ। 
ওই কিশোর এদিন স্কুলে গিয়েছিল কি না, সে বিষয়েও অনুসন্ধান শুরু হয়েছে। স্কুল ইউনিফর্ম পরিহিত কোনও পড়ুয়ার ওই শপিং মলে ঢোকার অনুমতি না থাকলেও ওই কিশোর কীভাবে সেখানে ঢুকল, সে প্রশ্নও উঠেছে। 
হাসপাতাল সূত্রের খবর, ওই কিশোরের মাথায় এবং বাঁ পায়ে একাধিক চোট রয়েছে। গোড়ালি এবং হাঁটুর উপরের অংশের হাড় ভেঙে গিয়েছে। চোট কোমরেও। অবস্থার অবনতি হওয়ায় তাকে আইটিইউ’তে স্থানান্তরিত                  করা হয়েছে।